登打士廣場 (多倫多)

Sankofa 廣場（粵拼：粵化口語音：sen6 kou1 faa1 gwong2 coeng4，寫成漢字：慎高花廣場，英文：Sankofa Square），舊名登打士廣場（英文：Yonge-Dundas Square），係加拿大安省多倫多嘅一個公私合營嘅廣場，2003年5月30號正式啟用，其中一個特式係地下有20個會噴水嘅竉。 佢佔地只係差唔多一畝，但係可以容納一萬人左右，設計嘅係多倫多本地嘅建築師 James Brown 同 Kim Storey，起好嗰陣有評論人認為係多倫多第一個歐陸式廣場，但係彌敦菲臘廣場其實都係歐陸式公共廣場。 交通 廣場喺多倫多市中心，位置喺央街夾登打士街東南角，地鐵1號綫嘅登打士站有出口直出。亦可以搭多倫多公車局嘅505號街車（Dundas）、97號巴士（Yonge）同320號巴士（Yonge）。 工程 廣場2002年11月落成，2003年5月30號正式啟用。 營運 收地起廣場嘅想法喺1990年代出現，取代咗原先政府打算修復建築物外觀嘅計劃，支持者喺安省市政委員會審批嗰陣話新廣場會係公共廣場，但係喺2001年立法成立咗一個主要由商家操控嘅登打士廣場管理委員會，變咗雖然廣場塊地屬於政府，但係管理上其實係公私合營。 管理個廣場嘅呢個管理委員會由15人組成，當然委任嘅係第13選區（多倫多中區，Toronto Centre）市議員，其餘10個由市政府委任（主要係附近商戶），另外四個係市政府或者市政府機構嘅職員。喺2005年前曾經規定要自負盈虧。 開幕 2003年5月30號，登打士廣場正式開幕，開幕節目包括音樂、雜技、舞蹈、煙花等等，但係當時個廣場其實仲未完工，包括一啲燈柱同檯櫈都未有。 名 多倫多星報記者 Lakey 話，杜魯多過身之後，政府有考慮過叫佢做杜魯多廣場，不過覺得唔搵贊助商畀錢改名蝕咗，所以冇做到，到最後都淨係叫 Yonge-Dundas Square，不過雖然英文名有提央街，喺加拿大，無論係粵語定另一種中文口語，中文通常都唔提，直接就叫登打士廣場。 2020年，因爲佐治弗萊案，世界各地爆發黑人維權運動；因為亨利登打士同推遲廢除奴隸制度有關，多倫多有社運人士發起請願登打士街改名，結果市議會喺2021年通過所有紀念登打士嘅市府設施都全部改名。 廣場嘅新名喺2023年12月14號公布，新名 ｢Sankofa 廣場｣ （慎高花廣場）係加納文化入面嘅一個概念，由加納嘅特威話直譯大概係 ｢返去拎返嚟｣，寓意 ｢回憶過往嘅教導，重新化為己用，等大家一齊向前｣、｢喺過去搵樣好嘢返嚟去建設一個好啲嘅將來｣ 或者 ｢認識過去、活出現在、展望將來｣。 廣場喺2024年改名；預咗 33 5000 加元，不過管理委員會指可能會再超支近五十萬，但係市政府預期超支費用會來自規劃法第37條（Section 37）嚟嘅資金。舊名已經喺2024年5月拆咗，新牌預計喺年底前安裝。 出面網頁 登打士廣場嘅官方網站 參考資料 註 參考書目